મુખ્યમંત્રી વિજયભાઈ રૂપાણીએ અમદાવાદ ખાતેથી શ્રમિક અન્નપૂર્ણા યોજનાનો શુભારંભ કરાવ્યો હતો. સરકારે બાંધકામ શ્રમિકો માટે 27 જેટલી કલ્યાણ યોજનાઓ અમલી બનાવેલ છે. ​જે શ્રમિકો દેશનાં વિકાસ માટે દિવસ-રાત પુરૂષાર્થ કરે છે તેવાં શ્રમિકોનાં શ્રમને પ્રતિષ્‍ઠિત બનાવવા માટે રાજ્ય સરકારે અનેક કલ્યાણકારી યોજનાઓ અમલી બનાવી છે. શ્રમિકોનાં યોગદાનને લીધે દેશમાં અનેક મહાકાય પ્રોજેક્ટસ બન્યાં છે, પુલો બન્યાં છે છતાં તેની સંવેદનાની 60-65 વર્ષ સુધી શાસન કરનારા કોઇએ ક્યારેય દરકાર કરી નથી. શ્રમિક કંઇપણ ખોટું કર્યા સિવાય પરિશ્રમથી આગળ વધે છે, કુટુંબની ચિંતા કરતો આવો શ્રમિક નિશ્ચિંત થઇને પેતાનું પેટિયુ રળી શકે તે માટે રાજ્ય સરકારે શ્રમિક અન્નપૂર્ણા યોજનાનો કાર્યારંભ કર્યો છે. રાજ્ય સરકારનો આ કોઇ દયાદાન કે ઉપકારભાવ નહીં પરંતુ સવાર થી સાંજ સુધી પેટનો ખાડો પૂરવા બાંધકામ સાઇટ ઉપર કામ કરતા શ્રમિકો અને તેમના પરિવારોને પોષણયુક્ત આહાર આપવાનો સંવેદનશીલ માનવીય અભિગમ છે.